Република Србија

ОПШТИНА ЧАЈЕТИНА
Општинска управа

Број: 111-10/2026-02
   

11. фебруар 2026. године;
Ч а ј е т и н а

ЈАВНИ КОНКУРС

ЗА ПОПУЊАВАЊЕ ИЗВРШИЛАЧКИХ РАДНИХ МЕСТА

У ОПШТИНСКОЈ УПРАВИ ОПШТИНЕ ЧАЈЕТИНА
I Орган/служба/организација у ком/којој се радно место попуњава:
Општинска управа општине Чајетина, у Чајетини, Александра Карађорђевића бр. 34

II Радна места које се попуњавају:
РАДНО МЕСТО 1. Урбаниста у звању млађи саветник у Одељењу за урбанизам, еколошке и имовинско-правне послове – 1 извршилац.

Опис послова радног места: 

Предлаже приоритете у прибављању и опремању грађевинског земљишта, заштити простора и уређивању јавног простора; прати промене и процесе у простору; израђује мање сложене урбанистичке анализе, изводе из урбанистичких планова, аналитичке подлоге за предлагање приоритета у изради; врши измену и стављање ван снаге урбанистичке документације; координира, прати рад и сарађује са носиоцима израде планова; проверава усклађености планова у току израде са плановима шире просторне целине, законом и подзаконским актима; прегледа, проверава и припрема нацрте и предлоге урбанистичких планова у поступку израде и доношења, оглашавања и спровођења процедуре раног јавног увида и припрема извештаје о раном јавном увиду; обавља послове у вези са прибављањем услова јавних предузећа у фази израде планова, доставља на стручну контролу, оверу, издаје елаборате планских докумената, води и евидентира документацију и чува матрице елабората; врши мониторинг и евалуацију урбанистичких планова; остварује сарадњу са струковним организацијама и учествује у припреми и расписивању урбанистичко-архитектонских конкурса за просторе и објекте значајне за општину; сарађује, а по потреби учествује у раду Комисије за планове; обавља послове оглашавања и спровођења процедуре потврђивања урбанистичких пројеката, израђивања нацрта информације о локацији, прибављања услова, сагласности и мишљења јавних предузећа и других надлежних органа неопходних за израду локацијских услова; врши контролу усклађености идејног пројекта са законом, правилником, планским документом; израђује локацијске услове; сарађује са обрађивачем плана; доставља обавештења надлежним органима у поступку израде планова; даје обавештења о намени простора и могућности градње по захтевима странака; израђује обавештења о могућности парцелације и препарцелације; обавља и друге послове по налогу начелника одељења и начелника управе.
Услови за рад на радном месту:

1) стечено високо образовање научне, односно стручне области архитектура или урбанизам у оквиру образовно-научног поља техничко-технолошких наука на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету;

2) најмање једна година радног искуства у струци или најмање пет година проведених у радном односу код послодавца из члана 1. став 1. и 2. Закона о запосленима у аутономним покрајинама и јединицама локалне самоуправе;
3) држављанство Републике Србије;

4) пунолетство;

5) да лицу раније није престајао радни однос у државном органу, органу аутономне покрајине или јединице локалне самоуправе због теже повреде дужности из радног односа;

6) да лице није правноснажно осуђивано на безусловну казну затвора од најмање шест месеци и

7) да против лица није покренут кривични поступак, нити истрага.
Положен стручни испит за рад у државним органима не представља услов нити предност за заснивање радног односа на радном месту за које је расписан јавни конкурс, али лицу које у року од 6 месеци од дана заснивања радног односа исти не положи престаје радни однос.
РАДНО МЕСТО 2. Административни послови из области планирања, у звању млађи сарадник у Одељењу за урбанизам, еколошке и имовинско-правне послове – 1 извршилац.

Опис послова радног места: 

Прати промене и процесе у простору; израђује мање сложене урбанистичке анализе, изводе из урбанистичких планова и аналитичке подлоге за предлагање приоритета у изради; сарађује са носиоцима израде планова; проверава усклађености планова у току израде са плановима шире просторне целине, законом и подзаконским актима; издаје елаборате планских докумената; обавља послове оглашавања и спровођења процедуре потврђивања урбанистичких пројеката; спроводи поступак пројекта парецелације/препарцелације; израђује информације о локацији; пружа подршку изради програма за израду планова; врши увиђај на терену по поднетим захтевима; обрађује информације о појединим предметима; обавља и друге послове по налогу начелника одељења и начелника управе.
Услови за рад на радном месту:

1) стечено високо образовање из уметничке, односно стручне области графички дизајн у оквиру образовно-уметничког поља уметности на основним академским студијама у обиму од најмање 180 ЕСПБ бодова, основним струковним студијама, односно на студијама у трајању до три године;

2) најмање девет месеци радног искуства у струци или најмање пет година проведених у радном односу код послодавца из члана 1. став 1. и 2. Закона о запосленима у аутономним покрајинама и јединицама локалне самоуправе;
3) држављанство Републике Србије;

4) пунолетство;

5) да лицу раније није престајао радни однос у државном органу, органу аутономне покрајине или јединице локалне самоуправе због теже повреде дужности из радног односа;

6) да лице није правноснажно осуђивано на безусловну казну затвора од најмање шест месеци и

7) да против лица није покренут кривични поступак, нити истрага.
Положен стручни испит за рад у државним органима не представља услов нити предност за заснивање радног односа на радном месту за које је расписан јавни конкурс, али лицу које у року од 6 месеци од дана заснивања радног односа исти не положи престаје радни однос.
III Врста радног односа:

На наведеним радним местима, радни однос се заснива на неодређене време.

IV Место рада:

Чајетина, Александра Карађорђевића бр. 34

V Компетенције које се проверавају у изборном поступку:
У изборном поступку се проверавају опште функционалне компетенције, посебне функционалне компетенције, понашајне компетенције и мотивација за рад на радном месту.

VI Поступак и начин провере компетенција:
1. Провера општих функционалних компетенција:
1.1. „Организација и рад органа аутономне покрајине, односно јединице локалне самоуправе у Републици Србији” – вршиће се путем теста (писмено).

1.2. „Пословна комуникација” – вршиће се путем теста (писмено).

1.3. „Дигитална писменост” – вршиће се решавањем задатака (практичним радом на рачунару).
2. Провера посебних функционалних компетенција:
2.1. За радно место под редним бројем 1.

- посебна функционална компетенција за област рада стручно-оперативни послови из области поступак израде стручних налаза – провераваће се путем писане симулације (писмено);

- посебна функционална компетенција за радно место познавање прописа из делокруга радног места Закон о планирању и изградњи и Уредба о локацијским условима – провераваће се путем усмене симулације (усмено).
2.2. За радно место под редним бројем 2.

- посебна функционална компетенција за област рада стручно-оперативни послови из области поступак израде стручних налаза – провераваће се путем писане симулације (писмено);

- посебна функционална компетенција за радно место познавање прописа из делокруга радног места Закон о планирању и изградњи и Планови детаљне и генералне регулације у општини  Чајетина – провераваће се путем усмене симулације (усмено).
3. Провера понашајних компетенција:
Провера понашајних компетенција вршиће се путем интервјуа базираног на компетенцијама, и то за компетенције: 

- управљање информацијама; 

- управљање задацима и остваривање резултата; 

- орјентација ка учењу и променама; 

- изградња и одржавање професионалних односа и 

- савесност, посвећеност и интегритет.
4. Процена мотивације за рад на радном месту и прихватање вредности јединице локалне самоуправе вршиће се путем разговора са Конкурсном комисијом (усмено).
VII Достављање доказа при подношењу пријаве:
Ако имате важећи сертификат, потврду или други одговарајући писани доказ о томе да поседујете дигиталне компетенције (знања и вештине о основама коришћења рачунара, основама коришћења интернета, обради текста и табеларним калкулацијама) и желите да на основу њега будете ослобођени тестирања ове компетенције, можете тај доказ, у оригиналу или овереној фотокопији, приложити уз пријавни образац на овај конкурс.
Напомена: Ако не доставите наведени доказ, провера компетенције „Дигитална писменост” извршиће се практичним радом на рачунару. Ако конкурсна комисија увидом у достављени доказ не буде могла потпуно да оцени да ли је Ваша дигитална писменост на потребном нивоу, позваћемо Вас на тестирање ове компетенције, без обзира на достављени доказ.
VIII Докази који се достављају током изборног поступка:
Пре завршног разговора са Конкурсном комисијом кандидати су дужни да доставе, у року од 5 радних дана од пријема позива за достављање доказа, следеће доказе:

1) оригинал или оверену фотокопију дипломе којом се потврђује стручна спрема;

2) оригинал или оверену фотокопију доказа о радном искуству у струци (потврде, решења или други акти којима се доказује на којим пословима, са којом стручном спремом и у ком временском периоду је стечено радно искуство)

3) уверење МУП-а да кандидат није правоснажно осуђиван на безусловну казну затвора у трајању од најмање шест месеци (издато након објављивања овог огласа);

4) уверење надлежног суда да се против кандидата не води кривични поступак, ни поступак истраге (издато након објављивања овог огласа);
5) докази за предност при запошљавању по Закону о правима бораца, војних инвалида, цивилних инвалида рата и чланова њихових породица и
6) доказ да лицу раније није престајао радни однос у државном органу, органу аутономне покрајине или јединице локалне самоуправе због теже повреде дужности из радног односа.
Сви докази се прилажу у оригиналу или у фотокопији која је оверена код јавног бележника (у изузетним случајевима, у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама Oсновних судова, односно Oпштинским управама као поверени посао).
Као доказ се могу приложити и фотокопије докумената које су оверене пре 1. марта 2017. године у Oсновним судовима, односно Oпштинским управама.
Фотокопије докумената које нису оверене од стране надлежног органа неће се разматрати.
Напомена: Орган, по службеној дужности, на основу члана 103. Закона о општем управном поступку („Службени гласник РС”, бр. 18/16, 95/18 – аутентично тумачење и 2/23 – Одлука УС), за кандидате прибавља:

1) уверење о држављанству;

2) извод из матичне књиге рођених;

3) доказ о положеном државном стручном испиту за рад у државним органима.
Међутим, ако у Вашој пријави наведете да желите сами да доставите ова документа, тада их морате доставити у оригиналу или овереној фотокопији, у року од 5 радних дана од дана пријема позива за достављање доказа.
IX Предност код избора кандидата:
На овом конкурсу, предност на изборној листи, у случају једнаког броја бодова кандидата, имаће дете палог борца, ратни војни инвалид и борац у складу са чланом 111. Закона о правима бораца, војних инвалида, цивилних инвалида рата и чланова њихових породица („Службени гласник РС”, број 18/20).

X Пријава на јавни конкурс врши се на прописаном обрасцу пријаве:
Образац пријаве доступан је на званичној интернет презентацији Oпштине Чајетина www.cajetina.org.rs у рубрици „Конкурси, позиви, обавештења“ или га лица у штампаном облику могу преузети на писарници Општинске управе општине Чајетина.
Приликом предаје пријаве на јавни конкурс, пријава добија шифру под којом подносилац пријаве учествује у даљем изборном поступку.

Подносилац пријаве ће бити обавештен о додељеној шифри у року од три дана од пријема пријаве у органу/служби/организацији на бројеве телефона или мејл адресе наведене у обрасцу пријаве.
XI Рок за подношење пријава:
Рок за подношење пријава је 15 дана и почиње да тече од дана 13. фебруара 2026. године, а окончава се дана 27. фебруара 2026. године.

XII Адреса на коју се подносе пријаве:

Поштом препоручено на адресу Општинска управа општине Чајетина, Александра Карађорђевића бр. 34, 31310 Чајетина или непосредно предајом на писарницу Општинске управе општине Чајетина, са назнаком „За јавни конкурс – радно место под бројем____(уписати редни број радног места из текста конкурса)”.
XIII Место, дан и време када ће се спровести изборни поступак:
Изборни поступак ће се спроводити у просторијама Општинске управе општине Чајетина, у Чајетини, Улица Александра Карађорђевића 34, с тим што ће кандидати о датуму и времену бити обавештени на контакте (бројеве телефона или мејл адресе) наведене у обрасцу пријаве.
XIV Обавеза пробног рада

Ако на овом конкурсу први пут заснива радни однос у државном органу, органу аутономне покрајине или јединице локалне самоуправе или нема положен државни стручни испит, изабрано лице има обавезу да буде на пробном раду у трајању од 6 месеци од дана заснивања радног односа.
Напомена: Ако задовољи на пробном раду и до истека пробног рада положи државни стручни испит, лице наставља рад на радном месту на неодређено време.
Ако не задовољи на пробном раду или до истека пробног рада не положи државни стручни испит, лицу престаје радни однос.
XV Лице задужено за давање обавештења о конкурсу:

Ивана Пенезић, телефон: +381 62 8861 429, радним данима у периоду од 11,00 до 13,00 часова.
* Неблаговремене, недопуштене, неразумљиве или непотпуне пријаве биће одбачене.
* Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.
Овај оглас објављен је на огласној табли и на интернет страници Општине Чајетина www.cajetina.org.rs у рубрици „Конкурси, позиви, обавештења“. 

Обавештење о оглашеном јавном конкурсу за попуњавање извршилачких радних места објављено је у дневним новинама „Данас“ које се дистрибуирају за целу територију Републике Србије.
